**ΟΛΟΜΕΛΕΙΑ:**

* Κάνουμε κύκλο (2΄ζέσταμα) και **χαρίζουμε - σε κάθε πέταμα μπαλάκι - κάτι που έχουμε περίσσεια** (χαρά, υπομονή, χιούμορ, ελπίδα, γνώση, συμπαράσταση, ενδιαφέρον ή για τα παιδιά καλή ντρίπλα, ωραία σουτ, χορευτικά βήματα, πινελιές & χρώματα κλπ.).
* Συνέχεια: Βάζουμε κι άλλα μπαλάκια στον κύκλο **και παίζουμε την ίδια σειρά πετάματος** χωρίς αναφορά χαρίσματος. Απαιτείτε περισσότερη συγκέντρωση & συντονισμός.
* **Ο κύκλος με τα στεφάνια (συνεργασία):** Γίνεται ένας κύκλος με στεφάνια που ακουμπούν μεταξύ τους. Μπαίνουν όλοι σ’ ένα στεφάνι. Ζητείται στη συνέχεια να μετακινηθούν κατά μήκος των στεφανιών (χωρίς να πατήσουν έξω) ώστε **να μπούνε κατά αλφαβητική σειρά**.

*Ενδεικτικές ακόλουθες ερωτήσεις:* Πόσες φορές χρειαστήκατε τη βοήθεια κάποιου άλλου για να περάσετε; Σας πρόσφεραν βοήθεια; Θα μπορούσατε να πετύχετε χωρίς να συνεργαστείτε;

* **Ο κύκλος της φιλίας:** Σε κάθε δύο στεφάνια το ένα μπαίνει προς τα μέσα ώστε να γίνουν δύο ομόκεντροι κύκλοι. Κάθε ζευγάρι βρίσκει ένα (ή και δύο) κοινά στοιχεία (εμφάνιση, οικογενειακή ζωή, χόμπυ, ενδιαφέροντα, αξίες κλπ.) κι αμέσως μετακινείται ο μέσα κύκλος κατά ένα στεφάνι προς τα δεξιά για να βρουν τα νέα ζευγάρια κοινά σημεία κλπ.
* **Ακρόαση με σεβασμό:** Συνεχίζοντας στη διάταξη των ομόκεντρων κύκλων. Τα ζευγάρια κάθονται κοιτάζοντας ο ένας τον άλλο. Μιλάει ο έξω κύκλος για το α θέμα και επαναλαμβάνει ο β αυτά που ακούστηκαν. Μετά γίνεται το αντίθετο.

*α) «Φανταστείτε ότι είστε ένας σημαντικός άρχοντας για τη χώρα σας. Τι θα κάνατε για τους συνανθρώπους σας;»*

β) «Μπορείτε να θυμηθείτε μια πολύ ευχάριστη στιγμή που ζήσατε ως εκπαιδευτικός (μαθητής) στο σχολείο;»

Ακολουθούν ερωτήσεις για την εξαγωγή συμπερασμάτων.

* Εξαγωγή συμπερασμάτων από παρατήρηση:

- Δεν διακόπτει

- Κοιτά στα μάτια το πρόσωπο που μιλά

- Δε βάζει λέξεις στο στόμα του ομιλητή

- Δεν προσβάλλει

- Δεν μιλά για τον εαυτό του

- Αφήνει διάστημα σιωπής και δίνει χρόνο στονομιλητή να εκφραστεί

- Ανταποκρίνεται και εκφράζεται σε αυτά πουάκουσε

- Μένει στη θέση του/ της

- Δέχεται αυτά που λες

- Δεν επεμβαίνει ούτε βοηθά καθώς ο ομιλητής μιλά

- Χαμογελά

- Ενθαρρύνει με χειρονομίες και εκφράσεις τουπροσώπου

- Υποστηρίζει με την παρουσία του

- Δεν κοροϊδεύει ούτε ταπεινώνει τον ομιλητή

- Δεν αντιδρά με εξυπνάδες και αυθάδεια

**ΟΜΑΔΕΣ:**

**Οι φίλοι στηρίζουν**

1. Κάθε ομάδα (τριάδες) παίρνει ένα χαρτάκι με μια από τις παρακάτω λέξεις:

« … Εξετάσεις, απώλεια, τραυματισμός, αποτυχία, περιθωριοποίηση …» Μια ομάδα παίρνει τη λέξη «Φίλος».

1. Σύμφωνα με τη λέξη που έχει κάθε ομάδα βρίσκει μια μικρή ιστορία. Η ομάδα «Φίλος» προσπαθεί κάθε φορά να προτείνει κάποιες λύσεις ή ψάχνει για τρόπους ενίσχυσης, συμπαράστασης και παρηγοριάς στη δύσκολη στιγμή. Μετά μπορεί να λένε και άλλοι τη γνώμη τους.

………………………………………………………. …………………………

**Έλα και βοήθησέ τους**

Οι μαθητές σχηματίζουν έναν κύκλο και ο εκπαιδευτικός περιγράφει μια προβληματική κατάσταση όπου κάποιος χρειάζεται βοήθεια. Για παράδειγμα: «Είσαι έξω από την πόρτα του σπιτιού σου και δε βρίσκεις τα κλειδιά σου», «Χάλασε το αυτοκίνητό σου στη μέση του δρόμου», «Κάηκε το φαγητό που ετοίμαζες» κ.ο.κ. Κάποιος μαθητής μπαίνει στον κύκλο και αυτοσχεδιάζει, με ή χωρίς λόγια, σαν να είναι ο «παθών». Ο επόμενος μαθητής θα μπει για να προσφέρει βοήθεια, θα μείνει όσο κρατά ο αυτοσχεδιασμός και θα βγει για να μπει ένας άλλος μαθητής να προσφέρει βοήθεια κ.ο.κ. Ο εκπαιδευτικός μπορεί να ορίσει μέχρι τρεις μαθητές σε κάθε αυτοσχεδιασμό και να παροτρύνει για ενεργητική συμμετοχή.

…………………………………………………………………………………………

**Θα μπορούσε να μου συμβεί**

α) ο εκπαιδευτικός ζητά από τους μαθητές να σκεφτούν περιστάσεις όπου έχουν βρεθεί σε δύσκολη θέση και χρειάστηκαν τη βοήθεια κάποιου άλλου. Πώς αισθάνθηκαν στις περιπτώσεις όπου κάποιος τους πρόσφερε υποστήριξη; στις περιπτώσεις που οι άλλοι αδιαφόρησαν;

β) οι μαθητές χωρίζονται σε ομάδες. κάθε ομάδα θα πρέπει να συμπληρώσει τη φράση «τι θα συνέβαινε αν…» με μια κατάσταση που θα έφερνε ανατροπές στη συνηθισμένη καθημερινότητα τους. Π.χ.

* τι θα συνέβαινε αν πήγαινα να ζήσω σε άλλη χώρα και δεν καταλάβαινα τη γλώσσα;
* τι θα συνέβαινε αν οι γονείς μου έχαναν τη δουλειά τους;
* τι θα συνέβαινε αν έπειτα από μια πλημμύρα αναγκαζόμασταν να φύγουμε από τα σπίτια μας;

Οι μαθητές παρουσιάζουν σε ολομέλεια τις προτάσεις τους και συζητούν.

Σημείωση: ιδιαίτερος στόχος αυτής της δραστηριότητας είναι να κατανοήσουν οι μαθητές ότι όλοι μπορεί να βρεθούμε σε θέση που θα χρειαστούμε την αλληλεγγύη των άλλων.

…………………………………………………………………………………………

**Άλλες προτάσεις για την αναζήτηση του Εαυτού, την αποδοχή της διαφορετικότητας και την ανάπτυξη φιλίας και ανθρωπιάς:**

**Η Εικόνα του Εαυτού μου**

* Κάθε μέλος της ομάδας παίρνει μια κόλλα Α4,όπου σχεδιάζει το περίγραμμά του Εαυτού του. Σημειώνει μέσα στο περίγραμμα δυνατότητες και στοιχεία του χαρακτήρα του και έξω από αυτό τις αδυναμίες & τα ‘δεν μπορώ’ του Εαυτού. Στο κάτω μέρος της σελίδας υπάρχει μια γραμμή και συμπληρώνει τις ημιτελείς φράσεις που υπάρχουν από κάτω:

*- Αν ήμουν ζώο θα ήμουν…*

- *Αν ήμουν δέντρο θα ήμουν…*

- *Αν ήμουν άθλημα θα ήμουν…*

- *Αν ήμουν μέσο συγκοινωνίας θα ήμουν…*

- *Αν ήμουν τραγούδι θα ήμουν…*

Αναφέρει ο καθένας/μια στην ομάδα κάποιες δυνατότητες ή και αδυναμίες του Εαυτού του. Στη συνέχεια συγκεντρώνει κάποιος τα χαρτιά και τα ανακατεύει. Διαβάζει τις φράσεις στο τέλος της σελίδας και προσπαθούν να υποθέσουν ποιος /α περιγράφεται κάθε φορά.

**Ακολουθεί συζήτηση**

- Που δυσκολεύτηκαν περισσότερο;; Που γράφτηκαν τα περισσότερα χαρακτηριστικά; Γιατί μπορεί να συμβαίνει αυτό;

- Γιατί είναι σημαντικό να αναγνωρίζουμε τις δυνατότητες, τις αδυναμίες και τα ιδιαίτερα χαρακτηριστικά του Εαυτού μας;

(*μαθαίνουμε να αποδεχόμαστε τον εαυτό μας και να ενισχύουμε τα θετικά του στοιχεία*)

- Πόσο ταιριάζει η εικόνα που έχουμε για τον εαυτό μας με αυτή που έχουν σημαντικοί άλλοι για εμάς; (*Η εικόνα των σημαντικών άλλων αποτελεί σημαντική πληροφόρηση για την εικόνα του εαυτού μας, ωστόσο πολλές φορές μπορεί να αποδίδονται χαρακτηρισμοί που δεν ανταποκρίνονται στην πραγματικότητα και αυτό μας πληγώνει, μας επηρεάζει ως προς την αυτοεκτίμηση κλπ.*)

- Πώς νιώθουμε και τι σκεφτόμαστε όταν η άποψη των άλλων για εμάς διαφέρει από τη δική μας; (*Όταν διατυπώνονται χαρακτηρισμοί που δεν ανταποκρίνονται στον εαυτό μας, μπορεί να πληγωθούμε, να χάσουμε την εμπιστοσύνη μας κλπ. ‘Έχει σημασία να στηρίζουμε τις απόψεις μας όταν διαφωνούμε με κάποιους χαρακτηρισμούς*).

- Παρουσιάζεται η δραστηριότητα στην ολομέλεια (σκέψεις, εντυπώσεις…).

**Το αστέρι της ταυτότητάς μου**

Το «αστέρι της ταυτότητάς μου «αστέρι της ταυτότητάς

* Ο εκπαιδευτικός χωρίζει τους μαθητές σε ζευγάρια και τους λέει ότι θα προσποιηθούν πως δεν γνωρίζονται και πως πρέπει να συστηθούν. Τους ζητάει να σκεφτούν τι είναι ενδιαφέρον ή σημαντικό να ξέρουν για κάποιον που μόλις γνώρισαν – να σκεφτούν γενικές κατηγορίες πληροφοριών. Για παράδειγμα, όνομα, ηλικία, φύλο, καταγωγή,

ρόλο στην οικογένεια, θρήσκευμα, αγαπημένο χρώμα, αγαπημένη μουσική, χόμπι, αθλήματα, γενικότερα πράγματα που του αρέσουν ή δεν του αρέσουν.

β) Οι μαθητές καλούνται να σχεδιάσουν σε χαρτί μια απεικόνιση της ταυτότητάς τους: Σχεδιάζουν ένα αστέρι, σκέφτονται γύρω στα 10 χαρακτηριστικά της ταυτότητάς τους (από τις κατηγορίες που όρισαν προηγουμένως) και τα σημειώνουν ως ακτίνες (ή πλευρές) του αστεριού τους. Κατόπιν συγκρίνουν το αστέρι τους με τα αστέρια άλλων εντοπίζοντας τις κοινές ακτίνες τους. Για παράδειγμα, ο Α βρίσκει ότι με τον Β έχει το ίδιο αγαπημένο χρώμα και τον ίδιο αριθμό αδελφών, με την Γ το ίδιο αγαπημένο φαγητό, με τον Δ υποστηρίζουν την ίδια ομάδα και ακούνε το ίδιο είδος μουσικής κ.ο.κ.

γ) Στην ολομέλεια οι μαθητές συζητούν ποιες πλευρές της ταυτότητας ήταν κοινές σε πολλούς και ποιες ήταν μοναδικές, πόσο ίδιοι και πόσο διαφορετικοί είναι οι άνθρωποι σε μια ομάδα, αν οι άνθρωποι έχουν περισσότερα κοινά ή διαφορετικά στοιχεία μεταξύ τους. Συζητούν ομαδικά τις πλευρές της ταυτότητας που επιλέγουμε και αυτές με τις οποίες γεννιόμαστε. Δημιουργούν δύο λίστες αντίστοιχα σε έναν πίνακα και τις ταξινομούν.

δ) Ο εκπαιδευτικός δίνει στους μαθητές την απλοποιημένη μορφή της Οικουμενικής Διακήρυξης των Δικαιωμάτων του Ανθρώπου και τους ζητά να σκεφτούν ποια στοιχεία της ταυτότητας, όπως σημειώθηκαν παραπάνω, συνδέονται με τα ανθρώπινα δικαιώματα. *(Υλικά: χαρτί, λεπτοί μαρκαδόροι)*

………………………………………………………………………………………....

**Στον κόσμο των Ηρώων**

* Βρείτε και ονομάστε σύγχρονους καλούς ήρωες κόμικς ή ταινιών. Τι δείχνει να τους χαρακτηρίζει;; Ζωγραφίστε έναν τέτοιο ήρωα και περιγράψτε μια σημαντική πράξη που έκανε αυτή την εβδομάδα για τους συνανθρώπους του. Πως μπορεί να αισθάνεται μετά από αυτό ; Τι σκέφτεται ;

*Παραλλαγές:*

Σχεδιάζουμε έναν «ιπτάμενο» σούπερμαν στον πίνακα χωρίς την ενδυμασία του και ζητούμε ιδέες από τα παιδιά για το πώς μπορεί να βοήθησε σε μια συγκεκριμένη κατάσταση ανάγκης (Κάποιος χρειάζεται αίμα, άλλοι είναι εγκλωβισμένοι ή κινδυνεύουν, κάποιοι εγκαταλελειμμένοι ή περιθωριοποιημένοι κλπ. Κάθε παιδί (ή και ομάδα) που βρίσκει μια ολοκληρωμένη πρόταση - ιδέα προσθέτει ρούχα στη στολή του σούπερμαν (μπότες, ζώνες, σκούφο, γάντια, μάσκα, μπέρτα κλπ.).

Προβολή video με τεχνικές stop-play, εισαγωγή λόγου, εύρεση συναισθημάτων κλπ. Π.χ.

Α) You can be a hero too (https://www.youtube.com/watch?v=I5UBikauIQM)

*Β)* Give - Touching Story of Selfless Love and Legacy *(https://www.youtube.com/watch?v=7Cy73ex6apo)*

………………………………………………………………………………………………………………..